钦定古今图书集成/明伦汇编/官常典/第397卷 > 张固
## 钦定古今图书集成/明伦汇编/官常典/第397卷 > 张固

按《明外史》本传：“固字公正，新喻人，宣德八年进士。正
统初，授刑科给事中，改吏科，进都给事中，奉命抚裕
州流民。景泰改元，迁大理右少卿，镇守四川建昌，有
政绩，三年还理寺事。山东盗起，遣固督捕。霖潦灾，流
人载道，固尽心赈恤，盗贼弭散。还，卒于官。固在谏职
敢言，吏部侍郎赵新、大理卿俞士悦、平江伯陈豫、宁”
阳侯陈懋、尚书金濂等皆被劾。又劾都御史陈鉴、侍
郎丁铉、通政使李锡，各举属官出身掾吏者为知府。
自是，掾吏不得历知府，著为例。英宗将北征，固偕同
官疏谏复辟，追念之。固已卒，遣使谕祭，官其一子。子
黼亦进士，为御史，终广西按察使。